DECIZIA DE PUNERE ÎN APLICARE (UE) 2022/171 A COMISIEI

din 2 februarie 2022

privind cererea de înregistrare a inițiativei cetățenești europene intitulate „Win It On The Pitch” („Victorie pe teren”) în temeiul Regulamentului (UE) 2019/788 al Parlamentului European și al Consiliului

[notificată cu numărul C(2022) 630]

(Numai textul în limba engleză este autentic)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) 2019/788 al Parlamentului European și al Consiliului din 17 aprilie 2019 privind inițiativa cetățenească europeană (1), în special articolul 6 alineatele (2) și (3),

întrucât:

(1) La 30 septembrie 2021, Comisiei i-a fost prezentată o cerere de înregistrare a unei inițiative cetățenești europene intitulate „Victorie pe teren”.

(2) Inițiativa a avut trei obiective, și anume adoptarea (1) unei recomandări a Consiliului de a proteja modelul fotbalului în Europa, bazat pe valori, solidaritate, sustenabilitate și competiții deschise, oferind un cadru și orientări pentru acțiunile statelor membre în vederea protejării modelului de fotbal în Europa, (2) a unor orientări ale Comisiei privind aplicarea normelor UE în materie de concurență în domeniul sportului și (3) a unei comunicări a Comisiei privind „elaborarea celui mai puternic model posibil de sport european pentru viitor, inclusiv referirea la așteptările pe care suporterii și cetățenii europeni le au în ceea ce privește sportul în Europa”.

(3) În conformitate cu articolul 1 din Regulamentul (UE) 2019/788, inițiativele pot fi înregistrate atunci când invită Comisia să propună, în limitele atribuțiilor sale, un act juridic al Uniunii în scopul punerii în aplicare a tratatelor. Deși, în temeiul articolului 165 din Tratatul privind funcționarea Uniunii Europene, Comisia are competența de a adopta o propunere de recomandare a Consiliului, astfel cum se indică la obiectivul 1 al inițiativei, pentru obiectivele 2 și 3, în forma lor inițială, nu s-a solicitat Comisiei să adopte „o propunere de act juridic al Uniunii”. În ceea ce privește aceste obiective, Comisiei i s-a solicitat doar să adopte orientări și o comunicare a Comisiei.

(4) La 27 octombrie 2021, în conformitate cu articolul 6 alineatul (4) din Regulamentul (UE) 2019/788, Comisia a informat grupul de organizatori cu privire la evaluarea sa potrivit căreia cerințele de înregistrare prevăzute la articolul 6 alineatul (3) literele (a), (d) și (e) din regulamentul respectiv erau îndeplinite, iar cerința prevăzută la articolul 6 alineatul (3) litera (b) nu era aplicabilă. Cu toate acestea, Comisia a indicat, de asemenea, că textul inițiativei, astfel cum a fost formulat în cererea din 30 septembrie 2021, nu îi permitea să concluzioneze că aceasta îndeplinea cerința prevăzută la articolul 6 alineatul (3) litera (c) din Regulamentul (UE) 2019/788.

(5) În consecință, o versiune modificată a inițiativei a fost transmisă Comisiei la 3 ianuarie 2022.

(6) Inițiativa invită Comisia să adopte o propunere de recomandare a Consiliului care să ofere un cadru și orientări UE pentru acțiunile statelor membre în vederea protejării modelului de fotbal în Europa, să recunoască valoarea socială a sportului în societatea europeană și natura specifică a sportului în normele UE în materie de concurență și să consolideze viziunea și politica pe termen lung a UE privind viitorul și guvernanța sportului european.

(7) O anexă oferă detalii suplimentare cu privire la obiectul, obiectivele și contextul inițiativei. De asemenea, organizatorii au furnizat informații suplimentare cu privire la inițiativa lor într-un document conex.

(8) În măsura în care inițiativa vizează adoptarea unei recomandări a Consiliului care urmărește atingerea obiectivului ca Uniunea să contribuie la promovarea obiectivelor europene ale sportului, având în vedere totodată caracterul specific, structurile bazate pe voluntariat, precum și funcția socială și educativă a sportului, Comisia are competența de a prezenta o propunere de act juridic în temeiul articolului 165 din tratat.

(9) Din aceste motive, niciuna dintre părțile inițiativei nu depășește în mod vădit competența Comisiei de a prezenta o propunere de act juridic al Uniunii în vederea punerii în aplicare a tratatelor.

(10) Această concluzie nu aduce atingere evaluării efectuate pentru a se stabili dacă în acest caz ar fi îndeplinite condițiile concrete de fapt și de fond necesare pentru o acțiune din partea Comisiei, inclusiv respectarea principiilor proporționalității, subsidiarității și compatibilității cu drepturile fundamentale.

(11) Grupul de organizatori a pus la dispoziție probe concludente care să ateste că propunerea lor respectă cerințele prevăzute la articolul 5 alineatele (1) și (2) din Regulamentul (UE) 2019/788 și a desemnat persoanele de contact, în conformitate cu articolul 5 alineatul (3) primul paragraf din regulamentul respectiv.

(12) Inițiativa propusă nu este vădit abuzivă, neserioasă sau vexatorie și nici nu contravine vădit valorilor Uniunii, prevăzute la articolul 2 din Tratatul privind Uniunea Europeană, și drepturilor consacrate în Carta drepturilor fundamentale a Uniunii Europene.

(13) Prin urmare, inițiativa intitulată „Victorie pe teren” ar trebui înregistrată.

(14) Concluzia conform căreia sunt îndeplinite condițiile de înregistrare prevăzute la articolul 6 alineatul (3) din Regulamentul (UE) 2019/788 nu atrage după sine confirmarea în vreun fel de către Comisie a faptului că, prin conținutul său, inițiativa prezintă cu exactitate situația de fapt, acest lucru fiind responsabilitatea exclusivă a grupului de organizatori ai inițiativei. Conținutul inițiativei exprimă doar punctele de vedere ale grupului de organizatori și nu se poate considera, în niciun caz, că reflectă punctele de vedere ale Comisiei,

ADOPTĂ PREZENTA DECIZIE:

Articolul 1 Se înregistrează inițiativa cetățenească europeană intitulată „Victorie pe teren”.

Articolul 2 Prezenta decizie se adresează grupului de organizatori ai inițiativei cetățenești intitulate „Victorie pe teren”, reprezentat de domnul Ronan EVAIN și de doamna Martha MESTRE GENS VIDA DA CONCEIÇÃO, care acționează în calitate de persoane de contact.

Adoptată la Bruxelles, 2 februarie 2022. Pentru Comisie Věra JOUROVÁ Vicepreședintă

(1) JO L 130, 17.5.2019, p. 55.